KOMISIJOS SPRENDIMAS
2006 m. gruodžio 14 d.
dėl kai kurių Vokietijos ir Jungtinės Karalystės mokėjimo agentūrų 2003 finansinių metų sąskaitų patvirtinimo, susijusio su išlaidomis, kurias finansuoja Europos žemės ūkio orientavimo ir garantijų fondo (EŽŪOGF) Garantijų skyrius
(pranešta dokumentu Nr. C(2006) 6506)
(Tik tekstai anglų ir vokiečių kalbomis yra autentiški)
(2006/936/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 7 straipsnio 3 dalį,
pasitarusi su Fondo komitetu,
kadangi:
(1)
Komisijos sprendimais 2004/451/EB (2) ir 2005/738/EB (3) buvo patvirtintos visų mokėjimo agentūrų 2003 finansinių metų sąskaitos, išskyrus Vokietijos mokėjimų agentūros „Bayern-Umwelt“ ir Jungtinės Karalystės mokėjimo agentūrų „DARD“ bei „NAW“.
(2)
Vokietijai ir Jungtinei Karalystei pateikus naują informaciją ir atlikus papildomus patikrinimus, Komisija dabar gali priimti sprendimą dėl Vokietijos mokėjimų agentūros „Bayern-Umwelt“ ir Jungtinės Karalystės mokėjimo agentūrų „DARD“ bei „NAW“ pateiktų sąskaitų teisingumo, išsamumo ir tikslumo.
(3)
Tikrindama Vokietijos ir Jungtinės Karalystės minėtų mokėjimo agentūrų sąskaitas, Komisija turi atsižvelgti į Sprendimų 2004/451/EB bei 2005/738/EB pagrindu iš Vokietijos ir Jungtinės Karalystės jau atskaitytas sumas.
(4)
Pagal Reglamento (EB) Nr. 1258/1999 7 straipsnio 3 dalies antrą pastraipą šis sprendimas nepažeidžia vėliau Komisijos priimtų sprendimų, kuriais atsisakoma iš Bendrijos lėšų finansuoti išlaidas, padarytas nesilaikant Bendrijos taisyklių,
PRIĖMĖ ŠĮ SPRENDIMĄ:
1 straipsnis
Šiuo sprendimu Vokietijos mokėjimų agentūros „Bayern-Umwelt“ ir Jungtinės Karalystės mokėjimo agentūrų „DARD“ bei „NAW“ 2003 finansinių metų sąskaitos, susijusios su EŽŪOGF Garantijų skyriaus finansuojamomis išlaidomis, yra patvirtintos.
Sumos, kurias minėtos valstybės narės privalo grąžinti arba kurias reikia joms sumokėti remiantis šiuo sprendimu, yra nurodytos priede.
2 straipsnis
Šis sprendimas skirtas Vokietijos Federacinei Respublikai ir Jungtinei Didžiosios Britanijos bei Šiaurės Airijos Karalystei.
Priimta Briuselyje, 2006 m. gruodžio 14 d.